**VEDTEKTER FOR**

**ROTARY DISTRIKT 2305**

**§ 1 Navn**

Foreningens navn er Rotary Distrikt 2305. Foreningen er registrert i Brønnøysundregisteret med organisasjonsnummer 997062949.

I disse vedtekter forkortes slik:

* DG Distriktsguvernør (Styreleder)
* IPDG Umiddelbart foregående distriktsguvernør (Nestleder)
* DGE Distriktsguvernør som etterfølger DG (Styremedlem)
* DGN Etterfølger DGE (Nominee) (Styremedlem - når valgt)
* DGND Etterfølger DGN (Designated) (Observatør til styret)
* VG Viseguvernør
* PDG Tidligere distriktsguvernør

**§ 2 Formål**

Distriktets formål er å hjelpe klubbene, bidra med distriktsressurser, trene presidentene og klubbledelsen, kvalifisere klubbene for tilskudd fra Rotary Grants og gi tilbud til ungdom. Distriktet har ansvar for distriktsoppgaver og multidistriktsoppgaver.

**§ 3 Organisatorisk tilknytning**

Distriktet er en frittstående norsk forening som er tilknyttet Rotarys internasjonale organisasjon (RI). Distriktet er også medlem i Norsk Rotary Forum (NORFO), som er en samarbeidsorganisasjon for de seks norske Rotary-distriktene (multidistrikt), samt at vi tilhører Zone 18 på verdensbasis.

**§ 4 Medlemmer**

Alle Rotaryklubber som geografisk tilhører distriktet er medlemmer av foreningen og omfatter alle klubbene i Innlandet (inklusive Eda i Sverige), Sunnmøre og Romsdal samt Jevnaker og Lunner kommuner i Viken. Distriktets grenser fastsettes av RI. Kontingenten beregnes ut fra antall medlemmer i Rotary Medlemsnett pr. 1. juli og 1. januar, og betales for hvert halvår.

**§ 5 Stemmerett og valgbarhet**

Hver Rotaryklubb har stemmerett og valgbarhet til tillitsverv.

**§ 6 Årsmøte**

Årsmøtet er distriktets øverste myndighet og gjennomføres i 2 faser.

Årsmøte del 1 holdes i tilslutning til PETS (President Elect Training Seminar), der DGE fremlegger forslag til kontingent og budsjett for det kommende Rotaryåret.

Saksliste:

1. Godkjenning av innkalling/utsending av saksdokumenter
2. Konstituering (Valg av møteleder, sekretær, to til å underskrive protokollen, navneopprop, stemmeregler, valg av tellekorps og forretningsorden)
3. Behandle innmeldte saker
4. Godkjenning av kontingent og budsjett for kommende Rotaryår
5. Velge distriktsstyre (meldes til Frivillighetsregisteret i Brønnøysundregistrene)
6. Beslutte hvem som skal ha signaturrett og prokura. Normalt er dette styreleder (distriktsguvernør)

Årsmøtet del 2 holdes i tilslutning til Distriktskonferansen og ledes av IPDG.

Saksliste:

1. Godkjenning av innkalling/utsending av saksdokumenter
2. Konstituering (Valg av møteleder, sekretær, to til å underskrive protokollen, navneopprop, stemmeregler, valg av tellekorps og forretningsorden)
3. Godkjenne IPDGs årsmelding
4. Godkjenne IPDGs regnskap med revisjonsberetning
5. Behandle innmeldte saker
6. Valg
	1. Velge representanter til RIs styrende organer
	2. Velge/oppnevne revisor(er)

Fellesbestemmelser

1. Innkalling sendes klubbene senest 6 uker før gjennomføring.
2. Forslag som skal behandles på årsmøtet skal være sendt til DG senest 1 måned før årsmøtet, og sakspapirer sendes ut senest 2 uker før årsmøtet.
3. Hver klubb i distriktet skal velge, gi fullmakt og sende en stemmeberettiget representant til årsmøtet.
4. Klubbene kan bare stemme med fremmøtt delegat.
5. Årsmøtets protokoll skal inneholde en fortegnelse over klubbene som er representert.
6. På årsmøtene kan klubbene stemme i forhold til sitt medlemstall pr 1. juli samme år.
 <25 medlemmer, 1 stemme

25 - 49 medlemmer, 2 stemmer

50 - 75 medlemmer, 3 stemmer

75< medlemmer, 4 stemmer

1. Årsmøtet er vedtaksført med det antall stemmeberettigede som møter. Suspenderte klubber har ingen stemmerettigheter. Stemmegivning på vegne av andre klubber kan ikke skje ved fullmakt.
2. Årsmøtene kan ikke behandle forslag om vedtektsendring som ikke er oppført på sakslisten.

**§ 7 Ekstraordinært årsmøte**

Ekstraordinært årsmøte holdes når styret bestemmer det, eller dersom minst ti av de stemmeberettigede klubbene krever det. Innkalling skjer på samme måte som for ordinære årsmøter. Ekstraordinært årsmøte kan bare behandle og ta avgjørelse i de sakene som er kunngjort i innkallingen.

**§ 8 Distriktsguvernøren**

DG er RI’s representant og øverste embedsmann i distriktet. DG er distriktsstyrets leder. DG leder det løpende arbeidet og representerer foreningen utad. I sitt arbeid har DG støtte og hjelp fra distriktsledelsen.

Distriktsledelsen skal ha et formålstjenlig omfang og en organisering tilpasset distriktets behov og retningslinjer, lover og regler fastlagt av RI. Distriktsguvernøren er ansvarlig for organisering og utnevnelse av medlemmer til distriktsorganisasjonen, med unntak av medlemmer som er del av distriktsledelsen i kraft av at de er nominert, valgt eller har utført tjeneste som distriktsguvernør. For å skape kontinuitet og få nødvendig erfaringsoverføring skal en normalt søke at de ulike medlemmer i distriktsledelsen innehar sine verv i 3 års perioder.

**§ 9 Viseguvernør**

Hvis DG blir syk eller av andre tungtveiende grunner ikke kan fungere i vervet, vil VG tre inn i posisjonen og ivareta alle DGs oppgaver og plikter i perioden. Krav til VG er at vedkommende har vært DG tidligere. Normalt velges IPDG som VG, og valget skjer på årsmøtet.

**§ 10 Distriktsstyret**

DG, DGE, DGN, IPDG er distriktsstyrets medlemmer, som ledes av DG. DGND møter som observatør. Distriktets sekretær, kasserer, executive secretary og komiteleder for kommunikasjon/PR møter fast på styremøtene. I tillegg innkalles andre representanter fra distriktsledelsen etter behov. Distriktsstyret holder møter etter innkalling fra DG.

**§ 11 Regnskap**

Regnskapsåret for distriktet følger Rotaryåret. Distriktets økonomiske midler skal til enhver tid være plassert på distriktets bankkonto(er).

Ubrukte midler i ett år skal avsettes i balansen med tanke på større/flerårige tiltak i kommende år. Tillitsvalgte mottar refusjon for faktiske utgifter.

Distriktets regnskap skal føres på godkjent regnskapsprogram med nødvendig sikkerhetskopiering av regn-skapstall. Regnskapet føres med drifts- og balansekontoer, mest mulig tilpasset standard kontoplan. Distriktets regnskap skal revideres av distriktets valgte eller oppnevnte revisor før det fremlegges for årsmøtet for godkjenning.

**§ 12 Vedtektsendringer**

Endringer av disse vedtektene kan bare foretas på ordinært eller ekstraordinært årsmøte etter å ha vært på sakslisten, og det kreves simpelt flertall av de avgitte stemmene.

Endringer i de internasjonale bestemmelsene skal, når de settes i verk, gjelde umiddelbart for distriktet. Tilpasninger skal foretas i disse vedtektene når det ikke er overenstemmelse. Slike tilpasninger er ikke vedtekts- endring, men skal fremlegges på årsmøtet til orientering.

**Distriktets vedtekter vedtatt første gang i stiftelsesmøte på Otta 3. april 2011, sist endret og fastsatt på årsmøtet del 2, den 25. september 2022.**